BESLUTNING [1] om den særlige samling i FN's Generalforsamling om revisionen af »Agenda 21«, som skal finde sted i juni 1997

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine beslutninger om resultaterne af Rio-konferencen om miljø og udvikling og beslutningen af 1. oktober 1992 om ørkendannelse,

- der henviser til beslutningen om små AVS-østater - klimaændringer og miljø, som blev vedtaget den 26. september 1996 i Luxembourg,

- der henviser til meddelelsen fra Kommissionen, hvori er fastsat retningslinjerne for et fælles program for EU's forberedelser til den særlige samling i FN's Generalforsamling om revisionen af »Agenda 21« og resultaterne af FN's konference om miljø og udvikling (Rio, 1992), som skal finde sted i juni 1997 i New York,

A. der henviser til, at den hidtidige gennemførelse af »Agenda 21« i lige grad lader noget tilbage at ønske i EU-medlemsstaterne og AVS-landene,

B. der er opmærksom på de forskellige prioriteringer, som industrilandene og udviklingslandene har bekendtgjort lige siden Rio-konferencen i 1992, dvs. miljøbeskyttelse på den ene side og økonomisk og social udvikling på den anden,

C. der påpeger, at de midler, som industrilandene bevilger til det finansielle samarbejde med landene i Syd, i 1995 nåede ned på et rekordlavt niveau og i årene 1992-1995 faldt med 14% i faste priser, og at intet giver grund til at formode, at disse midler vil blive forhøjet fremover,

1. glæder sig over indkaldelsen af den særlige samling i FN's Generalforsamling om revisionen af »Agenda 21«, som skal finde sted i juni 1997 i New York;

2. opfordrer stats- og regeringscheferne i EU-medlemsstaterne og AVS-landene til at deltage i ovennævnte samling, således at spørgsmålet vedrørende miljø og udvikling offentligt bliver genstand for al den nødvendige opmærksomhed;

3. håber, at AVS- og EU-landenes regeringer inden for rammerne af denne samling vil kunne samarbejde i videst muligt omfang, forsvare fælles holdninger og nå frem til en væsentlig og operationel aftale med hensyn til opfølgningen af Rio-konferencen parallelt med nye foranstaltninger, der gennemføres af FN;

4. opfordrer Kommissionen og regeringerne i EU-medlemsstaterne og i AVS-landene til hurtigst muligt at fastlægge et program for en bæredygtig udvikling og til at følge det op på hensigtsmæssig måde;

5. bemærker, at industrilandene ikke har rettet sig efter de forpligtelser, som blev fastsat på Rio-konferencen med hensyn til finansiel bistand til udviklingslandene; opfordrer EU til at opfylde disse forpligtelser og til at lægge pres på de øvrige industrilande med henblik på, at de ligeledes øger deres finansielle bistand;

6. tilskynder energisk deltagerne i ovennævnte samling til at aftale en ny revision om fem år af »Agenda 21« for at bevare den opnåede dynamik;

7. påpeger de lokale og regionale myndigheders betydning for gennemførelsen af »Agenda 21«, og anmoder om, at de ikke-statslige organisationer og andre sektorer inden for det civile samfund i vid udstrækning inddrages i opfølgningen af Rio-konferencen;

8. noterer sig miljødimensionens øgede integration i udviklingspolitikken, som ligeledes er omtalt i den fjerde Lomé-konvention, men beklager, at den ofte er forblevet på hensigtserklæringens og de tomme ords stadium, og udtaler sig til fordel for en intensivering af foranstaltninger og programmer centreret om miljøbeskyttelse;

9. pålægger sine formænd at sende denne beslutning til AVS-EF-Ministerrådet, Kommissionen, FN's generalsekretær, den særlige samling i FN's Generalforsamling om revisionen af »Agenda 21«, som skal finde sted i juni 1997 i New York, og til regeringerne i Lomé-konventionens signatarstater.